**Наталля КУЗЬМІЧ**

УСЕ МЫ - ДЗЕЦІ ПРЫРОДЫ

**АПАВЯДАННЕ"БАГІРА"ЯНКІ МАЎРА**

У аснову апавядання "Багіра" Янка Маўр паклаў звычайны жыццёвы выпадак. Такія або падобныя да яго здараюцца і ў вёсцы, і ў вялікім горадзе, дзе трапляюцца бадзяжныя ка­ты, выкінутыя на вуліцу нядбалымі і чэрствымі гаспадарамі, якім для сябе або дзяцей у сучаснай кватэры была патрэбна жывая цацка-забава. Асабліва часта мы бачым гэта апошнім часам, калі з'явілася мода заводзіць катоў і сабак, а то і экзатычных істот з далёкіх паўднёвых краін, каб потым, нацешыўшыся, выгнаць на чужы і халодны гарадскі асфальт.

Як пісьменнік, чуйны да любой праявы жыцця, Янка Маўр здолеў па-свойму глянуць на звычайны, будзённы выпадак. Пад пяром майстра ён стаў мастацкай з'явай, якая нясе ў сабе філасофска-эстэтычныя абагульненні. За імі - свет чалавечай дабрыні і любові да прыроды, да ўсяго жывога, што яднае нас у бясконцай плыні прасторы і часу.

Сюжэтная дзея апавядання простая, як і сам выпадак. Яна разгортваецца няспешна, у ёй няма інтрыг і раптоўных паваротаў. Аднак чытач перажывае ўнутранае напружанне, ён у пастаянным чаканні: а што будзе далей? Такая загадкавасць заключаецца ў тым, што пісьменнік не імкнецца хутчэй "падняць заслону" - вось вам развязка! Ён хоча, каб мы пільна ўгледзеліся ў Багіру, зразумелі яе ўпартую настойлівасць, асэнсавалі матывацыю паводзін; ён хоча, каб мы ўсвядомілі: побач жывая істота, у прыродзе роўная нам, але мы крыху вышэй за яе толькі таму, што надзелены розумам, які дае магчымасць спазнаваць навакольны свет, каб уздзейнічаць на яго дзеля сваёй карысці. У кошкі Багіры ж - інстынкт, які праграмуе паводзіны на ўласнае выжыванне і захаванне нашчадкаў. У астатнім мы як дзеці прыроды - роўныя!

*Пра слыннага дзіцячага пісьменніка "Роднае слова" пісала неаднойчы. Змешчаныя артикулы "Нараджэнне смеху: Гумар і сатыра: агульнае і рознае [К. Крапіва, Я. Маўр]" П. Вашко**(1995, № 12), "Добры імудры настаўнік. Творчасць Янкі Маўра" (1993, №5) і "Чую біццё чалавечага сэрца": Згадкі пра Янку Маўра" (2003, № 5) М. Яфімавай****,*** *метадычныя матэрыялы "Багаты і прыгожы сеет: Урок пазакласнага чытанняў VI кла-се па аповесці Янкі Маўра "Палескіярабінзоны"* С. *Грыцкевіч**(1996, № 7),**"Тэставае апытанне як сродак аператыўнага кантролю на уроках беларускай мовы ілітаратуры [Я. Маўр. Аповесцъ "Сын воды", К. Чорны "Насцечка"]" I. Босага**(1998, № 9), "Урок па апавяданні "Шчасце"Янкі Маўра: Тэхналагічная карта. V клас" Я. Мацвеевай**(2006, № 2).*

Як майстар слова, які ведае псіхалогію дзяцей, Янка Маўр не зрабіў Багіру палонніцай сляпых інстынктаў. Тут, магчыма, у дапушчальнай меры ён пайшоў супраць жыццёвай праўды, але гэта абгрунтавана выхаваўча-эстэтычнай мэтазгоднасцю; аўтар прымешвае да праяў рэчаіснасці творчую фантазію, адухаўляе будзённасць, што даспадобы юнаму чытачу, выклікае ў яго станоўчую рэакцыю. Пісьменнік як бы прыўзнімае Багіру над дзікай прыродай, надзяляе здольнасцю адэкватна рэагаваць на розныя сітуацыі, што пагражаюць яе кацянятам. Невыпадкова ўжо ў пачатку апавядання прыгадваецца чорная пантэра, прыяцелька Маўглі з аповесці-казкі Рэдзьярда Кіплінга. Як вядома, пантэра вырасла сярод людзей, з дзяцінства не ведала джунгляў і іх законаў, толькі праявіўшы незвычайнае імкненне да свабоды, вырвалася з жалезнай клеткі. Таму яна ведала чалавека лепей, чым іншыя звяры, з якімі жыла.

Вось і Янка Маўр надзяляе кошку Багіру здольнасцю своеасаблівым чынам уступаць у сувязі з чалавекам, звяртацца да яго ў крытычных сітуацыях, калі патрэбна неадкладная дапамога. Ускосная адсылка да твора Р. Кіплінга, знаёмага многім дзецям, рассоўвае мастацка-эстэтычны абсяг апавядання. Тут няма фармальнай пераймальнасці, каб штучна надаць яму мастацкую значнасць. Наадварот, за кошт твораў падобнай тэматыкі пашыраецца спазнавальны кантэкст апавядання, яно ўзбагачаецца дадатковымі фарбамі, галоўнаму вобразу дадаецца пераканальнасці.

Вобраз кошкі Багіры выведзены са шчырым захапленнем яе кемлівасцю і здагадлівасцю. Падаецца ён і ў абставінах, што вымагаюць рашучасці, каб абараніцца, і ў спакойнай плыні падзей, калі кошка - клапатлівая маці, на якой ляжыць цяжар турбот. Два эпізоды найбольш уражваюць. У іх праглядва-ецца ўся звярыная істота кошкі, што бароніць сябе і патомства, нават чужое, з пэўнай асэнсаванасцю, як і свае. У такія моманты яе перцэпцыі быццам набываюць некаторую ўсвядомленасць, бо Багіра мае высакародную мэту.

Першы эпізод - калі Багіра, рызыкуючы сабой, не саступае сабаку, які паспрабаваў перашкодзіць ёй ратаваць кацянят. Яна тут агрэсіўная, гатовая біцца насмерць. Другі эпізод - калі Багіра, спачатку адкінуўшы чужое хворае кацяня, усё-ткі прымае яго ў сваю сямейку. Тут яна - самая пяшчотная маці, здольная на самаахвярнасць, каб захаваць жьшцё безабароннай істоце, выкінутай на вуліцу на волю лёсу.

Цікава і запамінальна - праз побытавыя дэталі і кароткія, але насычаныя роздумам апісанні - малюе Янка Маўр вобраз кошкі Багіры. У павольнай апа-вядальнай манеры, дзеля таго, каб лепей угледзецца, перадаюцца яе клопаты пра кацянят. Пісьменнік, каб не аслабіць інтарэсу, падае розныя праявы ласкі і пяшчоты ў паводзінах Багіры, якія раскрываюць яе мацярынскую сутнасць. Яна даглядае-аблізвае кацянят, дбайна корміць іх, прыносіць мышэй. Лепшай маці на ўсім свеце не адшукаць. У той самы час аўтар не забывае, што тэта звер са звярынымі звычкамі, часам непрадказальнымі. Каб не збіцца на суцэльную ідэалізацыю, якая можа засланіць праўду вобраза, аўтар уключае ў мастацкую тканіну апавядання момант, калі выяўляецца, што адно кацяня Багіра ўсё-ткі недагледзела: яго на другі дзень знайшлі мёртвым дзеці падчас гульні ў двары дома. Значыць, Багіра - гэта рэальная істота, яна, як і ўсякі звер (і не толькі звер, а ўсё жывое), можа памыляцца нават тады, калі моцна дбае пра сваіх маленькіх дзетак. Як тут не паверыць, што гэта - праўда? Як тут не паспачуваць?

Пакуль Багіра была маці, на якой ляжаў цяжар адказнасці, мы бачылі яе ў пастаянным руху і клопаце. Яна то мые, песціць сваіх дзетак, то здабывае ім ежу - адным словам, узор самаахвярнасці. Інстынкт маці спрацоўвае бездакорна, бо фарміраваўся і адточваўся на працягу тысячагоддзяў.

Усе сімпатыі - на баку Багіры-маці. Яна і здзіўляе, і захапляе. Можна толькі пазайздросціць яе стараннасці і акуратнасці. Аднак калі кацяняты, якія падраслі, аддзяліліся ад яе, каб самастойна жыць у суседзяў, нешта памянялася ў паводзінах кошкі, быццам іншай стала яна, нават не пазнаць колішнюю Багіру: кошка пачала самымі рознымі спосабамі шкодзіць гаспадарам, нібы помсціць. Відаць, здагадалася інтуітыўна - яны аддалі кацянят.

У падтэксце відавочная думка, што такая перамена вынікае з сутнасці інстынктаў: ма-цярынскі ўжо часова вычарпаў свае функцыі, бо цяпер дзеці могуць жыць без дапамогі. У пэўнай меры ўключаецца інстынкт проста дзікага звера, які рэалізуе сябе ў суполцы з суродзічамі на волі. Ён, гэты інстынкт, узмацняецца тым, што нямаўжо матчынага абавязку, які рабіў Багіру высакароднай істотай з праясненымі перцэпцыямі, што горнецца да чалавека.

Неабходна падкрэсліць: ва ўсіх эпізодах апавядання відаць мудрая роля аўтара. Адчуваецца: ён, як адмысловы чараўнік, любіць усё жывое, ведае яму цану, шчыра хоча, каб яго зразумелі і падзялілі яго радасць, што жывому - дадзена жыць! Нават бездапаможнаму кацяняці, з якім у нас - непарыўная повязь, б о ўсе мы - і звер, і птушка, і чалавек, як сцвярджаецца ў аповесці "Маўглі", - адной крыві...

Янка Маўр, арыентуючыся на юнага чытача, закладае ў аснову апавядання не толькі спазнавальную, але і выхаваўчую ідэю. Ён хоча, каб дзеці праз вобраз Багіры зразумелі, што звер, які побач з намі, - гэта жывы і непалтгорны свет (частка прыроды), поўны дабрыні і міласэрнасці. Як і свет чалавечы. Заканамерна, што лзнікаюць рэмінісцэнцыі, звязаныя з аповесцю-казкай пра жыішё хлопчыка Маўглі сярод звяроў. Гэта, якужо адзначалася, надае пэўную эмацыянальна-псіхалагічшто афарбоку апавяданню. У ім праглядаюцца выразныя рысы мастацкай формы прыпавесці, што абумоўлівае дыдактычна-павучальны сэнс і адпавядае мастацка-эстэтычнай задачы пісьменніка. Тут міжволі ўзгадваецца герой філасофска-алегарычнай казкі "Маленькі прынц" Антуана дэ Сент-Экзюперы Ліс, які казаў, што мы ў адказе за тых, каго прыручылі. Праз прызму гэтай сентэнцыі ў апавяданні ацэньваюцца адносіны чалавека да братоў нашых меншых.

Філасофска-эстэтычная ідэя апавядання "Багіра" аб тым, што ўсе мы - дзеці прыроды, змацоўвае сюжэтна-кампазіцыйную, моўна-выяўленчую і стылёвую структуру твора. Можна сцвярджаць, што Янка Маўр па-майстэрску, на аснове звычайнага выпадку, які мог здарыцца з кожным з нас, даступна і зразумела раскрыў для юнага чытача складаную праблему ўзаемадачыненняў у прыродзе і адзінства ўсяго жывога на нашай планеце. Безумоўна, у дзяцей, светапогляд якіх фарміруецца на такіх літаратурных творах, закладваецца трывалая маральная аснова; яны становяцца дабрэйшымі душой і больш чулымі сэрцам, здольнымі да суперажывання, калі эстэтычныя ўстаноўкі нязмушана ператвараюцца ў этычную норму паводзін на кожны дзень.

***Крыніца:***

Кузьміч, Н. Усе мы дзеці прыроды : апавяданне “Багіра” Янкі Маўра / Наталля Кузьміч // Роднае слова. – 2008. – № 5. – С. 5—6.